ทหารไทยเตือนเอสเอ็มอีอย่านอนใจค่าเงิน
ทหารไทย เตือนเอสเอ็มอีอย่านอนใจค่าเงิน เตรียมประกันความเสี่ยงอัตราแลกเปลี่ยนสู้บาทแข็งสิ้นปี 29 บาท
21 ก.พ. 2554

ทหารไทย เตือนเอสเอ็มอีอย่านอนใจค่าเงิน เตรียมประกันความเสี่ยงอัตราแลกเปลี่ยนสู้บาทแข็งสิ้นปี 29 บาท 
นายปพนธ์ มังคละธนะกุล  ผู้ช่วยกรรมการผู้จัดการใหญ่ สายงานธุรกิจเอสเอ็มอีขนาดเล็ก  ธนาคารทหารไทย กล่าวว่า ปี 2554 ค่าเงินบาทยังเป็นปัจจัยที่ต้องจับตา เนื่องจากเงินบาทมีแนวโน้มแข็งค่า โดยธนาคารคาดการณ์ว่า สิ้นปีนี้ค่าเงินบาท จะมีแนวโน้มอยู่ที่ประมาณ 29-29.5  บาท/เหรียญสหรัฐ หรือแข็งขึ้นในกรอบ 3-5% จากปัจจุบัน และแข็งค่ากว่าสิ้นปี 2553 ซึ่งอยู่ที่ 30.15  บาท/เหรียญสหรัฐ
ทั้งนี้การเคลื่อนไหวของค่าเงินบาทจะมีความผันผวนสูง ซึ่งแตกต่างจากปีที่ผ่านมาที่การแข็งค่าเป็นไปอย่างต่อเนื่อง ซึ่งความผันผวนของค่าเงินดังกล่าว เป็นปัจจัยสำคัญที่มีผลกระทบต่ออุตสาหกรรมต่าง ๆ ในวงกว้าง โดยเฉพาะอย่างยิ่งอุตสาหกรรมที่พึ่งพิงตลาดส่งออกสูง และมีสัดส่วนวัตถุดิบนำเข้า (Import Content) ต่ำ ในขณะเดียวกัน บางอุตสาหกรรมที่พึ่งพิงตลาดในประเทศสูง ก็ยังได้รับผลกระทบจากการแย่งตลาดของสินค้านำเข้าที่ถูกกว่า ฉะนั้นจึงอาจกระทบต่อการปรับตัวของผู้ประกอบการเอสเอ็มอี เพราะผู้ประกอบการกลุ่มนี้มักมีข้อจำกัดด้านอำนาจต่อรองขอปรับขึ้นราคาสินค้า และขอเปลี่ยนสกุลเงินรับชำระค่าสินค้ามาเป็นเงินบาท